KYK: Seekat laat swemmer les opsê | Netwerk24
03 April 2021 13:51
Dis nie aldag wat iemand kan sê hulle was in 'n vuisgeveg met 'n seekat betrokke nie, maar 'n geoloog van Australië kan daarvan getuig dat 'n mens sleg tweede kom.
Lance Karlson, 'n geoloog en skrywer, het gedurende 'n rustige stappie saam met sy dogter op die Geographe Bay-strand langs die Australiese suidweskus 'n seekat in die vlak water gewaar.
Volgens IOL het Karlson aanvanklik gedink dit is 'n sandhaai wat 'n seemeeu probeer vang.
Karlson het aan Reuters gesê toe die seekat skielik in die rigting van hom en sy tweejarige dogter klap, was vir hulle 'n groot skok.
Nadat Karlson 'n sonskermtentjie op die strand vir sy gesin opgeslaan het, het hy sy duikbril opgesit en in die water gaan swem om krappe en skulpies te soek.
"Terwyl ek geswem het, voel ek nog 'n klap teen my arm, gevolg deur 'n brandende hou teen my nek en rug," sê hy.
"My duikbril het ewe skielik vogtig geword en die water om my was donker. Ek was regtig geskok en deurmekaar."
Toe hy daarna uit die water kom, het hy die seekat se tentakelspore langs sy nek en rug sien afloop.
Karlson sê dié seekat is vir seker die aggressiefste dier in dié baai se waters. - Bykomende bronne: TimesLive, The Sun, Instagram.